Asamatkoi,
xanal fʉlaechx wʉt Dios kawʉajnaliajwan,
taenx pawis,
pansiaw.
Japow dep webaes pejmatpʉatxot.
Dep pijaxtat xabich xajʉpow jʉmchiliajwa,
jachiyaxaelpoxan.
Japow esclava.
Japow pejpaklochow xabich plata kana japow jʉm-aechpoxantat.
Japow matxoelajʉm-aech wʉt asew jiwliajwa wejachiyaxaespox asamatkoi,
xabich mochpow.
Moch wʉt,
japaplata japow pejpaklochowliajwa.
Japapaklowaxxot japow fʉlnanʉamt Pablo,
xanal sʉapich.
Nafʉlnanʉamt wʉt,
nejlasfʉlow.
Nejlasfʉl wʉt,
jʉm-aechow:
—Ampi poejiw,
Dios athʉpijin pejjiw.
Ampi xamal jʉmchiyaxael:
‘Machiyaxaelam weliajwam Diosxotse’ —chiyaxaeli —aechow,
nejlasfʉl wʉt.
Jasox ja-aechow pin-iamatkoiyan,
xanal nafʉlnanʉamt wʉt.
Samata,
Pablo naewesla kaes jʉmtaeliajwa japow jum-aechpoxan.
Samata,
kaxa natfoꞌchapon.
Do jawʉt,
Pablo jʉm-aech japow pijan,
dep,
jʉmtaeliajwa:
—Dep,
¡xam Jesucristo pijaxtat nakolde ampow pejmatpʉatxot!
—aech Pablo.
Do jawʉt,
kamta dep nakolt japow pejmatpʉatxot.
Japow pejpaklochow matabija wʉt japi kaes plata kanaxilox japow pijaxtat,
xabich palalapi.
Samata,
japow pejpaklochow jaelti Pablo,
Silas sʉapich.
Jaelas wʉt,
bʉꞌfos japapaklowaxpijiw tatoꞌalpi nabisti poxade.
Do jawʉt,
Pablo,
Silas sʉapich,
nows jueces pejwʉajnalel.
Pawis pejpaklochow jʉm-aech juecesliajwa,
japi bʉxlajasliajwas:
—Ampi judíos ʉldʉkafʉl wajpaklowaxpijiw.
Japi naewʉajnalap pejkabʉananpox.
Xatis japox isaxisal,
Roma tʉajnʉpijwas xot —aechi.
Japox jʉmtaen wʉt,
japapaklowaxpijiw xabich palalapi Pabloliajwa,
Silasliajwabej.
Do jawʉt,
jueces ketoꞌa soldaw,
Pablo,
Silas sʉapich,
wejolaliajwas pejnaxoe.
Do jawʉx,
xabich bʉꞌjʉmchaseltaslisi naeyatat.
Do jawʉx,
selsax kekofas wʉt,
jias jiw jebatat.
Jiw jeba wetpon toꞌas chiekal wesfʉlaliajwas japi wesamata.
Jiw jeba wesan japox jʉmtaen wʉt,
batu pejpiezaxxot jiapon japi.
Tawlaftat tʉakwasixawaeksbejpi wesamata.
Japamadoitat,
pinmadoi wʉt,
Pablo,
Silas sʉapich,
Dios kawʉajan.
Do jawʉt,
jajuwpi Dios jʉmtaeliajwas.
Asew,
jaxot jiaspi,
naewet.
Do jawʉt,
jiw jebaxot chalechkal itliakjala.
Jawʉt jaxot xabich najuiya.
Me-ama sat najaet wʉt,
ja-aech.
Do jawʉt,
puexa bafafachan pajut nafafaꞌbala.
Puexa jiw,
jaxot jiaspi,
pejmʉaxanxot cadenamʉa wejajolpas.
Jiw jeba xabich najuiya wʉt,
jiw jeba wesan nathikcha.
Bafafachan jʉmch nuilax taen wʉt,
pej-espada kukchapon pajut naxʉaꞌlaliajwa.
Jiw jeba wesan nejchaxoel:
“Jiasi puexa chiekal wia.
Samata,
tajpaklochow xankal naboesaxael” —aechon,
nejchaxoel wʉt.
Do jawʉt,
Pablo nejlakcha wʉt,
jʉm-aechon:
—¡Najut nabej naxʉaꞌleꞌ!
¡Xanal puexa ma amxotan!
—aech Pablo.
Jiw jeba wesan toꞌa wexalaeliajwas itliakax.
Itliakax wexalaens wʉt,
bichakal najaeꞌnon Pablolel,
Silaslelbej.
Do jawʉt,
japon xabich tathʉlal pejlewt.
Pablo,
Silas sʉapich,
pejwʉajnalel brixtat nukon,
sitaen xot.
Do jawʉt,
jiw jeba wesam juton Pablo,
Silas sʉapich,
jiw jebaxot.
Do jawʉt,
jiw jeba wesan wʉajnachaemt wʉt,
jʉm-aechon:
—Tajnachala,
¿machiyaxaelenkat xan Dios nabʉꞌweliajwa?
—aech jiw jeba wesan.
Japi jʉmnot wʉt,
jʉm-aechi:
—¡Xam naexasiꞌe wajpaklon Jesucristo pejwʉajan!
Ja-am wʉt,
Dios xam bʉꞌweyaxael.
Nejbapijiw naexasit wʉtbej,
japibej Dios bʉꞌweyaxaes —aech Pablo,
Silas sʉapich,
jiw jeba wesanliajwa.
Do jawʉt,
Jesucristo pejwʉajan naewʉajanlisipon,
puexa pejbapijiwbej.
Do jawʉt,
japamadoitat,
jiw jeba wesan matwʉaj-itfakiaton,
Pablo,
Silasbej,
xakolbalaspoxan.
Do jawʉt,
Pablo bautisa jiw jeba wesan,
pejjiw sʉapich.
Do jawʉx,
jiw jeba wesan pejba poxade bʉflaechon Pablo,
Silas sʉapich.
Do jawʉt,
naxaeyax chaxduwpon Pablo,
Silasbej.
Jiw jeba wesan,
pejjiw sʉapich,
xabich nejchachaemil,
Dios naexasit xoti.
Kandiawasap wʉt,
jueces bʉxtoꞌa soldaw jʉmchiliajwa ampox:
“¡Jiw jeba wesan jʉm-amde ampox!
¡Nej tapaepon nakolaliajwa Silas,
Pablo sʉapich,
jiw jebaxot!”
—aech jueces,
bʉxtoꞌa wʉt soldaw.
Dolis,
japi soldaw paꞌa wʉti jiw jebaxot,
jʉm-aechi jueces bʉxtoꞌaspox jiw jeba wesanliajwa.
Do jawʉx,
jiw jeba wesan soldaw bʉxtoꞌaspox jʉm-aechon Pabloliajwa,
Silasliajwabej:
—Jueces natoꞌa xamal jukaliajwan.
Samata,
¡ma amwʉt nejmach nakolim!
—aech jiw jeba wesan.
Pablo japox jʉmtaen wʉt,
jʉm-aechon soldawliajwa,
wʉajan xapaꞌanpiliajwa:
—Jueces babijax is xanalliajwa,
asbʉan jʉmch xamal ketoꞌa wʉti xanal namatwʉajselsliajwam naeyatat puexa jiw pejwʉajnalel.
Do jawʉx,
xamal toꞌapi jiw jebatat xanal najeliajwa.
Amwʉtjel maliach natoꞌasia jasoxtat nakolaliajwan.
Xanal Roma tʉajnʉpijwan xot,
jasox jiw tatoꞌalpi isaxil,
majt nawʉajnachaems-el wʉt chiekal matabijaliajwa,
diachwʉajnakolax babijax isx wʉt,
o,
is-enil wʉt.
¡Jueces pajut nej fʉlaeꞌan xanal najukaliajwa!
—aech Pablo soldawliajwa.
Do jawʉt,
soldaw kaxafʉlaech jueces poxade japox chapaeliajwapi Pablo jʉm-aechpox.
Jueces japox jʉmtaen wʉt japi kolenje Roma tʉajnʉpijiwpox,
jawʉt jueces pejlewla.
Samata,
jueces pajʉt paꞌan Pablo jiasxot,
Silas sʉapich.
Do jawʉt,
japi jueces jʉm-aech:
—Xanal tadala,
babijax isx xot xamalliajwa —aech jueces.
Jawʉx jueces pajut juk Pablo,
Silas sʉapich.
Do jawʉt,
jueces xabich toꞌapi Pablo,
Silas sʉapich,
chijiyaliajwa japapaklowaxxot.
Pablo,
Silas sʉapich,
jiw jebatat nakola wʉt,
jawʉt fʉlaechi Lidia pejba poxade.
Jaxotde Pablo,
Silas sʉapich,
taen naexasiti Jesucristo pejwʉajan.
Do jawʉt,
naewʉajanlisi japi kaes Dios chiekal pejme naexasisfʉlaliajwa.
Japox bʉxtoet wʉt,
chijialisi japapaklowaxxot.